**ДОГОВОР**

**ЗА**

**Доставка на рентгенов апарат за проверка на багаж и пратки за сградата на Българска народна банка в гр. София, пл. “Княз Александър I“ № 1**

Днес ………….2019 г., в гр. София между:

**БЪЛГАРСКАТА НАРОДНА БАНКА** със седалище и адрес на управление: гр. София 1000, пл.„Княз Александър I“ № 1,  ЕИК 000694037, представлявана съгласно Заповед № БНБ-36859/01.04.2019 г. на управителя на БНБ, от Снежанка Деянова – главен секретар и Теменужка Цветкова – главен счетоводител, наричана в по-нататък в договора за краткост **ВЪЗЛОЖИТЕЛ**, от една страна

и

………………………………. със седалище и адрес на управление: ……………………………… EИК: ………………., представлявано от –…………………………….., наричано по-нататък в договора за краткост **ИЗПЪЛНИТЕЛ**, от друга страна,

на основание чл. 194 от Закона за обществените поръчки (ЗОП) и във връзка с чл. 20, ал. 3, т. 2 от Закона за обществените поръчки (ЗОП) и Протокол, утвърден от Главния секретар на БНБ на ………2019 г. за класиране на участниците и определяне на изпълнител на обществена поръчката с предмет: **„Доставка на рентгенов апарат за проверка на багаж и пратки за сградата на Българска народна банка в гр. София, пл.“Княз Александър I“ № 1“**, се сключи настоящият договор за следното:

**І. ПРЕДМЕТ НА ДОГОВОРА**

**Чл. 1.** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да извърши:

1. доставка на рентгенов апарат за проверка на багаж и пратки за сградата на Българска народна банка в гр. София, пл. “Княз Александър I“ № 1“, отговаряща на Техническата спецификация на **ВЪЗЛОЖИТЕЛЯ** (Приложение № 1) и Техническото предложение на **ИЗПЪЛНИТЕЛЯ,** неразделни части от настоящия договор;
2. монтаж на посочения в т. 1 рентгенов апарат, който включва механичен монтаж, пуск, настройки, единични изпитания и 72-часови проби за въвеждане в експлоатация.;
3. обучение на персонал на **ВЪЗЛОЖИТЕЛЯ** за работа с доставеният по т. 1 рентгенов апарат;
4. гаранционна поддръжка на доставения по т.1 рентгенов апарат в рамките на гаранционният срок, предложени в техническото предложение на **ИЗПЪЛНИТЕЛЯ**, съгласно условията на Техническата спецификация, клаузите на настоящия договор и условията на производителя на рентгеновия апарат.

**II. ЦЕНИ И НАЧИН НА ПЛАЩАНЕ**

**Чл. 2.** (1) Общата цена на изпълнение на договора е в размер на ………………(………….) лева без ДДС, съгласно „Ценовото предложение“ на **ИЗПЪЛНИТЕЛЯ.**

(2) В общата цена на изпълнение са включени всички разходи по изпълнение на поръчката, включително разходите, свързани с доставка, монтаж, пуск, настройки, единични изпитания и 72-часови проби за въвеждане в експлоатация, гаранционен срок и срока за гаранционна поддръжка, обучение на персонал на **ВЪЗЛОЖИТЕЛЯ** и транспортни разходи до мястото на доставката.

(3) Плащането на цената по ал. 1 се извършва от **ВЪЗЛОЖИТЕЛЯ** с преводно нареждане по банковата сметка на **ИЗПЪЛНИТЕЛЯ** в срок до 5 (пет) дни, считано от датата на подписването на приемо-предавателните протоколи по чл. 16, ал. 1 и ал. 3 и след представяне на фактура от страна на **ИЗПЪЛНИТЕЛЯ**.

(4) Плащането по настоящия договор се извършват от **ВЪЗЛОЖИТЕЛЯ** по банков път в лева по следната банкова сметка на **ИЗПЪЛНИТЕЛЯ:**

IBAN: ………….

BIC: ……………….

Банка: ……………….

**III. СРОКОВЕ ЗА ИЗПЪЛНЕНИЕ И МЯСТО НА ДОСТАВКА**

**Чл. 3.** (1) **ИЗПЪЛНИТЕЛЯТ** се задължава да извърши доставка на рентгеновия апарат в срок до ….. (….) календарни дни, съгласно Техническото предложение на **ИЗПЪЛНИТЕЛЯ**, считано от датата на подписване на настоящия договор. Датата на подписване е датата, посочена в деловодния номер на **ВЪЗЛОЖИТЕЛЯ**, поставен на стр. 1 от настоящия договор.

(2) В срока по ал. 1 **ИЗПЪЛНИТЕЛЯТ** се задължава да уведоми **ВЪЗЛОЖИТЕЛЯ,** по реда на чл. 32, за готовността си за доставка на рентгеновия апарат, минимум 3 (три) работни дни преди изтичане на срока за доставка.

(3) След уведомяването на **ВЪЗЛОЖИТЕЛЯ** по ал. 2, **ИЗПЪЛНИТЕЛЯТ** се задължава да извърши монтаж, пуск, настройки, единични изпитания и 72-часови проби за въвеждане в експлоатация на рентгеновия апарат в срок до 4 (четири) работни дни от писменото уведомление на **ВЪЗЛОЖИТЕЛЯ**.

(4) **ИЗПЪЛНИТЕЛЯТ** се задължава да проведе обучение на служителите на **ВЪЗЛОЖИТЕЛЯ**, които ще работят с рентгеновия апарат, след монтирането му и преди въвеждането в експлоатация.

(5) Доставка, монтаж, пуск, настройки, единични изпитания и 72-часови проби за въвеждането в експлоатация на рентгеновия апарат и обучението на служителите се извършва до и в сградата на **ВЪЗЛОЖИТЕЛЯ** – гр. София, пл. „Княз Александър I“ № 1.

**IV. ПРАВА И ЗАДЪЛЖЕНИЯ НА СТРАНИТЕ**

**Чл. 4.** (1) **ИЗПЪЛНИТЕЛЯТ** се задължава:

1. Да достави и предаде на **ВЪЗЛОЖИТЕЛЯ рентгенов апарат**, отговарящ на Техническата спецификация на **ВЪЗЛОЖИТЕЛЯ** иТехническото предложениена **ИЗПЪЛНИТЕЛЯ**, в срок и по начин съгласно Техническото предложение, както и по реда на настоящия договор;

2.   При констатиране от **ВЪЗЛОЖИТЕЛЯ** на скрити недостатъци, да ги отстрани като замени дефектните части с нови такива, отговарящи на изискванията на **ВЪЗЛОЖИТЕЛЯ**, като разходите по замяната са за сметка на **ИЗПЪЛНИТЕЛЯ**.

3.    Да извърши услуги по монтажа на доставеният рентгенов апарат, които включват механичен монтаж, пуск, настройки, единични изпитания и 72-часови проби за въвеждане в експлоатация, както и обучение на персонал на **ВЪЗЛОЖИТЕЛЯ**;

4.  Да осигури гаранционна поддръжка, като се задължава да поддържа в техническа изправност и годност за ползване рентгеновия апарат в рамките на гаранционния срок, предложен в Техническото предложение на **ИЗПЪЛНИТЕЛЯ**, съгласно условията на Техническата спецификация, клаузите на настоящия договор и условията на производителя на рентгеновия апарат, което включва и:

4.1. Профилактика;

4.2. Диагностика и отстраняване на проблеми;

4.3. Подмяна на дефектирали части за сметка на **ИЗПЪЛНИТЕЛЯ**;

4.4. Консултации по използване на доставеното оборудване.

5. По време на гаранционния срок, **ИЗПЪЛНИТЕЛЯТ** се задължава да отстранява дефекти и/или повреди на доставеният рентгенов апарат, възникнали при експлоатацията му, за своя сметка.

(2) **ИЗПЪЛНИТЕЛЯТ** се задължава да изпраща при **ВЪЗЛОЖИТЕЛЯ** квалифицирани сервизни специалисти, които да осъществят монтажа на рентгеновия апарат, обучени са да поддържат същия, както и да доставя и използва само оригинални резервни части при гаранционни ремонти и при гаранционната поддръжка, които се придружават със сертификат за произход и качество.

**Чл. 5. ИЗПЪЛНИТЕЛЯТ** се задължава при изпълнение на задълженията си по този договор да спазва правилата за достъп до сградата на **ВЪЗЛОЖИТЕЛЯ** съгласно вътрешните правила на **ВЪЗЛОЖИТЕЛЯ** за достъп до нея.

**Чл. 6. ИЗПЪЛНИТЕЛЯТ** има право да получи цената по чл. 2, ал. 1 от този договор съгласно условията и начина, определени в него.

**Чл. 7. ИЗПЪЛНИТЕЛЯТ** има право след подписване на договора да извърши оглед на помещението, в което ще се извърши монтажа на доставеният рентгенов апарат, като писмено заяви готовността си за оглед до **ВЪЗЛОЖИТЕЛЯ**.

**Чл. 8.** (1) **ВЪЗЛОЖИТЕЛЯТ** е длъжен да приеме доставката, монтажа и въвеждането в експлоатация на рентгеновия апарат , ако той отговаря на договорените условия.

(2) **ВЪЗЛОЖИТЕЛЯТ** се задължава да осигурява на **ИЗПЪЛНИТЕЛЯ** достъп до доставеният рентгенов апарат в рамките на работното време за извършване на всички необходими дейности с оглед изпълнение на задълженията му по този договор.

(3) **ВЪЗЛОЖИТЕЛЯТ** се задължава да допуска до работа с доставеният рентгенов апарат само служители, които са обучени и могат правилно да работят с него.

(4) **ВЪЗЛОЖИТЕЛЯТ** се задължава да заплати цената по чл. 2, ал. 1 от този договор, съгласно условията и по начина, посочен в него.

(5) **ВЪЗЛОЖИТЕЛЯТ** има право да прави проверка относно изпълнението на договора без с това да пречи на неговото изпълнение.

**V. ГАРАНЦИЯ ЗА ИЗПЪЛНЕНИЕ**

**Чл. 9**. (1) При подписването на този договор, **ИЗПЪЛНИТЕЛЯТ** представя на **ВЪЗЛОЖИТЕЛЯ** гаранция за изпълнение в размер на 5% (пет на сто) от сумата по чл. 2, ал. 1 от договора. Представената гаранция за изпълнение служи за обезпечаване на изпълнението на задълженията на **ИЗПЪЛНИТЕЛЯ** по договора.

(2) Гаранцията се представя под формата на парична сума, банкова гаранция или застраховка, по избор на **ИЗПЪЛНИТЕЛЯ**.

**Чл. 10.** (1)Когато като гаранция за изпълнение се представя парична сума, тя се внася по следната банкова сметка на **ВЪЗЛОЖИТЕЛЯ**:

Банка: Българска народна банка

BIC: BNBGBGSD

IBAN: BG40BNBG96611000066123

Разходите за превода са за сметка на **ИЗПЪЛНИТЕЛЯ**.

(2) Когато като гаранция за изпълнение се представя банкова гаранция, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на банкова гаранция, издадена в полза на **ВЪЗЛОЖИТЕЛЯ**, която трябва да отговаря на следните изисквания:

1. Да бъде безусловна и неотменяема, непрехвърляема, като покрива 100% (сто процента) от стойността на гаранцията за изпълнението посочена в чл. 9, ал. 1. Банковата гаранция следва да съдържа задължение на банката – гарант да извърши плащане при първо писмено искане от **ВЪЗЛОЖИТЕЛЯ**, деклариращ, че е налице неизпълнение на задължение на **ИЗПЪЛНИТЕЛЯ** или друго основание за задържане на гаранцията за изпълнение по този договор, независимо от направените възражения и защита, възникващи във връзка с основните задължения;

2. Да бъде със срок на валидност до изтичане на гаранционния срок и срока за гаранционна поддръжка на доставеният рентгенов апарат плюс 30 (тридесет) дни;

3. Всички банкови разходи, свързани с обслужването на банковата гаранцията, поддържането на валидността на гаранцията за изискания срок, по усвояването на средства от страна на **ВЪЗЛОЖИТЕЛЯ** (при наличие на основание за това), както и при нейното връщане, са за сметка на **ИЗПЪЛНИТЕЛЯ**.

**Чл. 11.** Когато като гаранция за изпълнение се представя застраховка, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на застрахователна полица, в която **ВЪЗЛОЖИТЕЛЯТ** е посочен като трето ползващо се лице (бенефициер), която трябва да отговаря на следните изисквания:

1. Да обезпечава изпълнението на този договор чрез покритие на отговорността на **ИЗПЪЛНИТЕЛЯ,** в определения в чл. 9, ал. 1 размер, да е платена на сто процента (не се допуска разсрочено плащане) и не може да бъде използвана за обезпечение на отговорността на изпълнителя по друг договор;

2. Да бъде със срок на валидност до изтичане на гаранционния срок и срока за гаранционна поддръжка на доставеният рентгенов апарат плюс 30 (тридесет) дни;

3. Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на **ВЪЗЛОЖИТЕЛЯ**, при наличие на основание за това, както и при нейното връщане, са за сметка на **ИЗПЪЛНИТЕЛЯ**.

**Чл. 12.** (1) **ВЪЗЛОЖИТЕЛЯТ** освобождава гаранцията за изпълнение на договора в срок до 30 (тридесет) работни дни, след изтичане на гаранционния срок и срока за гаранционна поддръжка плюс 30 (тридесет) дни при липса на възражения от страна на **ВЪЗЛОЖИТЕЛЯ** и при условие, че сумата по гаранцията не е задържана, или не са настъпили условия за задържането/усвояването й;

(2) Освобождаването на гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на **ИЗПЪЛНИТЕЛЯ**, посочена в чл. 2, ал. 4 от договора или по друга писмено посочена от **ИЗПЪЛНИТЕЛЯ** сметка;

2. когато е във формата на банкова гаранция – чрез връщане на нейния оригинал на представител на **ИЗПЪЛНИТЕЛЯ** или упълномощено от него лице;

3. когато е във формата на застраховка – чрез връщане на оригинала на застрахователната полица на представител на **ИЗПЪЛНИТЕЛЯ** или упълномощено от него лице.

(3) Гаранцията не се освобождава от **ВЪЗЛОЖИТЕЛЯ**, ако в процеса на изпълнение на договора е възникнал спор между страните относно неизпълнение на задълженията на **ИЗПЪЛНИТЕЛЯ** и въпросът е отнесен за решаване пред съд. При решаване на спора в полза на **ВЪЗЛОЖИТЕЛЯ** той може да пристъпи към усвояване на гаранцията.

**Чл. 13.** (1) **ВЪЗЛОЖИТЕЛЯТ** има право да задържи съответна част и да усвои гаранцията за изпълнение, когато **ИЗПЪЛНИТЕЛЯТ** не изпълни някое от своите задължения по договора, както и в случаите на лошо, частично и забавено изпълнение на което и да е задължение на **ИЗПЪЛНИТЕЛЯ**, като усвои такава част от гаранцията за изпълнение, която съответства на уговорената в договора неустойка за съответния случай на неизпълнение.

(2) При едностранно прекратяване на договора от страна на **ВЪЗЛОЖИТЕЛЯ**, поради виновно неизпълнение на задължения по договора от страна на **ИЗПЪЛНИТЕЛЯ**, сумата от гаранцията се усвоява изцяло като обезщетение за прекратяване на договора.

(3) **ВЪЗЛОЖИТЕЛЯТ** има право да усвоява дължимите суми за неустойки и обезщетения във връзка с неизпълнение на договора от гаранцията за добро изпълнение.

**Чл. 14.** Във всеки случай на задържане на гаранцията за изпълнение, **ВЪЗЛОЖИТЕЛЯТ** уведомява **ИЗПЪЛНИТЕЛЯ** за задържането и неговото основание. Задържането на гаранцията за изпълнение изцяло или частично не изчерпва правата на **ВЪЗЛОЖИТЕЛЯ** да търси обезщетение в по-голям размер.

**Чл. 15.** **ВЪЗЛОЖИТЕЛЯТ** не дължи лихва за времето, през което средствата по гаранцията за изпълнение са били предоставени на **ВЪЗЛОЖИТЕЛЯ** съгласно изискванията на този договор.

**VI. ПРИЕМАНЕ И ПРЕДАВАНЕ НА ДОСТАВКАТА**

**Чл. 16.** (1) Приемането на доставеният рентгенов апарат, монтажът и въвеждането му в експлоатация се удостоверяват с двустранен приемо-предавателен протокол, подписан от представители на страните по чл. 32, ал.2, след като са извършени: пуск, настройки, единични изпитания и 72-часови проби на рентгеновия апарат, без първоначално включване към други системи на **ВЪЗЛОЖИТЕЛЯ**, и са представени необходимите експлоатационни документи (инструкции, гаранционна карта и др. на български език).

(2) При констатирани явни недостатъци, липси и/или несъответствие на доставеният рентгенов апарат с техническата спецификация, и/или констатиране на недостатъци и/или несъответствия след извършения монтаж **ВЪЗЛОЖИТЕЛЯТ** има право да откаже да подпише съответния протокол. В тези случаи страните подписват констативен протокол, в който се описват констатираните недостатъци, липси и/или несъответствия и се посочва срокът, в който същите ще бъдат отстранени. След отстраняване на недостатъците, липсите и/или несъответствията, страните подписват двустранен приемо-предавателен протокол за приемане на доставката, монтажа и въвеждане в експлоатация на рентгеновия апарат, от който започва да тече гаранционния срок и срока за гаранционна поддръжка на рентгеновия апарат. Ако **ИЗПЪЛНИТЕЛЯТ** откаже да подпише протокола с констатираните недостатъци, липси и/или несъответствия, **ВЪЗЛОЖИТЕЛЯТ** има право да подпише сам протокола, като след изпращането му до **ИЗПЪЛНИТЕЛЯ** по реда на чл.32, същият има задължителен характер за страните.

(3) След провеждане на обучението, страните подписват двустранен протокол.

(4) Собствеността на доставеният рентгенов апарат и всички рискове преминават върху **ВЪЗЛОЖИТЕЛЯ** от датата на двустранния приемо-предавателен протокол за приемане на доставката, монтажа и въвеждането в експлоатация на рентгеновия апарат.

**VII. ГАРАНЦИОНЕН СРОК И УСЛОВИЯ НА ГАРАНЦИОННО ПОДДЪРЖАНЕ**

**Чл. 17.** (1) **ИЗПЪЛНИТЕЛЯТ** гарантира, че доставеният рентгенов апарат отговаря на изискванията на **ВЪЗЛОЖИТЕЛЯ** и одобрената от него техническа спецификация и съответстват на офертата на **ИЗПЪЛНИТЕЛЯ**, Техническото предложение на **ИЗПЪЛНИТЕЛЯ**, както и на другите документи, придружаващи доставката и издадени от производителя на рентгеновия апарат.

(2) Гаранционният срок и срокът за гаранционна поддръжка на рентгеновия апарат, предмет на договора е ……… години, съгласно Техническото предложение на **ИЗПЪЛНИТЕЛЯ**, считано от датата на двустранния приемо-предавателен протокол по чл. 16.

(3) По време на гаранционния срок, **ИЗПЪЛНИТЕЛЯТ** се задължава да отстранява възникналите дефекти и/или повреди за своя сметка.Гаранционното обслужване обхваща безвъзмездното отстраняване от **ИЗПЪЛНИТЕЛЯ** на всякакви несъответствия или отклонения на оборудването от показателите, определени от производителя на оборудването, поради проявен фабричен дефект, дефекти в материала, дефекти в изработката или механична повреда, непредизвикани от неправилно съхранение и експлоатация.

(4) В случай на констатиран дефект и/или повреди от страна на **ВЪЗЛОЖИТЕЛЯ** последният се задължава своевременно да уведоми писмено **ИЗПЪЛНИТЕЛЯ**. Уведомлението се извършва от **ВЪЗЛОЖИТЕЛЯ** по факс или електронна поща на **ИЗПЪЛНИТЕЛЯ**.

(5) **ИЗПЪЛНИТЕЛЯТ** се задължава да се яви за отстраняване на възникналите дефекти и/или повреди в рамките на работния ден, ако сигналът е подаден преди 12:00 часа, а след 12:00 часа, на следващия ден през работното време от 8:30 до 17:00 часа. При явяване на **ИЗПЪЛНИТЕЛЯ** страните подписват констативен протокол, в който се отразява повредата и/или дефектите и времето, необходимо за отстраняване.

(6) Гаранцията не покрива дефекти и/или повреди, ако не са спазвани изискванията за експлоатация съгласно съпровождащите рентгеновия апарат технически документи или ако дефектите и/или повредите се дължат на външни причини или модификации, които са извършени от **ВЪЗЛОЖИТЕЛЯ** без съгласуване с **ИЗПЪЛНИТЕЛЯ**.

(7) **ИЗПЪЛНИТЕЛЯТ** се задължава да осигури квалифицирани сервизни специалисти за извършване на безплатната гаранционна поддръжка.

**VIII. ОБЕЗЩЕТЕНИЯ И НЕУСТОЙКИ**

**Чл. 18.** (1) При забава на плащане **ВЪЗЛОЖИТЕЛЯТ** дължи неустойка на **ИЗПЪЛНИТЕЛЯ** в размер на 0.2% от стойността от сумата, посочена в чл. 2, ал. 1, за всеки просрочен ден, но не повече от 10% от тази сума.

(2) При забавено изпълнение на някое от задълженията по договора от страна на **ИЗПЪЛНИТЕЛЯ** същият заплаща на **ВЪЗЛОЖИТЕЛЯ** неустойка в размер на 0.2% от сумата, посочена в чл. 2, ал. 1, за всеки просрочен ден, но не повече от 10% от тази сума.

(3) При забавено изпълнение повече от 20 (двадесет) дни **ВЪЗЛОЖИТЕЛЯТ** има право да прекрати едностранно договора, без да дава срок за изпълнение, като освен неустойката за забава има право и на неустойка за пълно неизпълнение на договора в размер на 10% от сумата, посочена в чл. 2, ал. 1.

(4) **ВЪЗЛОЖИТЕЛЯТ** може да претендира обезщетение за нанесени вреди и пропуснати ползи по общия ред, в случай че те превишават размера на предвидените неустойки.

**IX. ПРЕКРАТЯВАНЕ НА ДОГОВОРА**

**Чл. 19.** (1) Настоящият договор се прекратява:

1. с изтичане на сроковете, посочени в него;
2. с изпълнението на всички задължения на страните по него;
3. при настъпване на пълна обективна невъзможност за изпълнение, за което обстоятелство засегнатата страна е длъжна да уведоми другата страна в срок до 5 (пет) работни дни от настъпване на невъзможността, като представи и доказателства;
4. при прекратяване на юридическо лице – страна по договора без правоприемство, по смисъла на законодателството на държавата, в която съответното лице е установено;
5. при условията по чл. 5, ал. 1, т. 3 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици (ЗИФОДРЮПДРКЛДС).

(2) Договорът може да бъде прекратен:

1. по взаимно съгласие на Страните, изразено в писмена форма;
2. когато за **ИЗПЪЛНИТЕЛЯ** бъде открито производство по несъстоятелност или ликвидация – по искане на **ВЪЗЛОЖИТЕЛЯ.**

**Чл. 20.** **ВЪЗЛОЖИТЕЛЯТ** прекратява договора в случаите по чл. 118, ал.1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от страните, а при непостигане на съгласие – по реда на клаузата за разрешаване на спорове по този договор, уреден в чл. 34.

**Чл. 21.** Всяка от страните може да развали договора при виновно неизпълнение на съществено задължение на другата страна, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната страна до неизправната и определяне на подходящ срок за изпълнение. Разваляне на договора не се допуска, когато неизпълнената част от задължението е незначителна с оглед на интереса на изправната страна.

**Чл. 22**. Във всички случаи на прекратяване на договора, освен при прекратяване на юридическо лице – Страна по Договора без правоприемство:

1. **ВЪЗЛОЖИТЕЛЯТ** и **ИЗПЪЛНИТЕЛЯТ** съставят констативен протокол за извършената към момента на прекратяване работа и размера на евентуално дължимите плащания; и
2. **ИЗПЪЛНИТЕЛЯТ** се задължава:
   1. да преустанови доставката на оборудването, с изключение на такива дейности, каквито може да бъдат необходими и поискани от **ВЪЗЛОЖИТЕЛЯ**;
   2. да предаде на **ВЪЗЛОЖИТЕЛЯ** всички отчети, приемо-предавателни протоколи, документация и други материали съгласно договора до датата на прекратяването;
   3. да върне на **ВЪЗЛОЖИТЕЛЯ** всички документи и материали, които са собственост на **ВЪЗЛОЖИТЕЛЯ** и са били предоставени на **ИЗПЪЛНИТЕЛЯ** във връзка с предмета на договора.

**Чл. 23.** При предсрочно прекратяване на Договора, **ВЪЗЛОЖИТЕЛЯТ** е длъжен да заплати на **ИЗПЪЛНИТЕЛЯ** реално изпълнените и приети по установения ред доставки и услуги.

**IXА. ДОГОВОР ЗА ПОДИЗПЪЛНЕНИЕ**[[1]](#footnote-1)

***Чл. 23а.*** *(1) В срок до 5 работни дни от датата на сключване на договора,* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за името, данните за контакт и представителите на подизпълнителите, посочени в офертата на* ***ИЗПЪЛНИТЕЛЯ****.* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за всякакви промени в предоставената информация в хода на изпълнението на договора в срок до 5 работни дни от настъпване на съответното обстоятелство.*

*(2)* ***ИЗПЪЛНИТЕЛЯТ*** *се задължава да сключи договор за подизпълнение с* ***ПОДИЗПЪЛНИТЕЛЯТ/ИТЕ****, посочен/и в представената от него оферта.* ***ИЗПЪЛНИТЕЛЯТ*** *се задължава да предостави на ВЪЗЛОЖИТЕЛЯ копие на договора за подизпълнение в срок до 3 (три) дни от сключването му, но не по-късно от сключване на настоящия договор, заедно с доказателства, че са изпълнени условията на чл. 66,  ал. 2 от ЗОП.*

*(3) В случай че част от поръчката, която се изпълнява от* ***ПОДИЗПЪЛНИТЕЛ,*** *може да бъде предадена като отделен обект на* ***ИЗПЪЛНИТЕЛЯ*** *или на* ***ВЪЗЛОЖИТЕЛЯ****,* ***ВЪЗЛОЖИТЕЛЯТ*** *заплаща възнаграждение за тази част на* ***ПОДИЗПЪЛНИТЕЛЯ*** *(директно плащане).*

*(4) Директно плащане по ал. 3 се осъществява въз основа на искане, отправено от* ***ПОДИЗПЪЛНИТЕЛЯ*** *до* ***ВЪЗЛОЖИТЕЛЯ****, чрез* ***ИЗПЪЛНИТЕЛЯ****, който е длъжен да го предостави на* ***ВЪЗЛОЖИТЕЛЯ*** *в 15 (петнадесет) дневен срок от получаването му. Към искането,* ***ИЗПЪЛНИТЕЛЯТ*** *предоставя становище, от което да е видно дали оспорва плащанията или част от тях като недължими.* ***ВЪЗЛОЖИТЕЛЯ****Т има право да откаже директно плащане с* ***ПОДИЗПЪЛНИТЕЛЯ*** *когато искането за плащане е оспорено, до момента на отстраняване на причината за отказа.*

*(5) Замяна или включване на подизпълнител по време на изпълнение на този договор се допуска по изключение, когато възникне необходимост и ако са изпълнени едновременно всички условия, посочени в чл. 66, ал. 14 от ЗОП.*

*(6) В случаите по ал. 5,* ***ИЗПЪЛНИТЕЛЯТ*** *се задължава да представи на* ***ВЪЗЛОЖИТЕЛЯ*** *копие на допълнителното споразумение за замяна на посочен в офертата подизпълнител заедно с доказателства, че са изпълнение условията на чл. 66, ал. 14 от ЗОП, в срок до 3 (три) дни от сключването му..*

*(7) Независимо от сключения договор за подизпълнение, отговорността за изпълнение на настоящия договор е на* ***ИЗПЪЛНИТЕЛЯ****.*

**X. ЗАКЛЮЧИТЕЛНИ РАЗПОРЕДБИ**

**Дефинирани понятия и тълкуване**

**Чл. 24.** (1) Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

(2) При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби;
2. разпоредбите на Приложенията имат предимство пред разпоредбите на Договора.

**Спазване на приложими норми**

**Чл. 25.** (1) При изпълнението на договора, **ИЗПЪЛНИТЕЛЯТ**  е длъжен да спазва всички приложими нормативни актове, разпоредби, стандарти и други изисквания, свързани с предмета на Договора.

(2) **ИЗПЪЛНИТЕЛЯТ** се задължава да осигури, при работата на неговия персонал на територията на **ВЪЗЛОЖИТЕЛЯ,** изпълнението на всички изисквания на Закона за здравословни и безопасни условия на труд и на подзаконовите нормативни актове в тази област, спазването от неговия персонал на нормативните актове по здравословни и безопасни условия на труд, инструкциите и правилата по безопасност на **ВЪЗЛОЖИТЕЛЯ.**

**Конфиденциална информация. Защита на личните данни**

**Чл. 26.** (1)Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на договора („Конфиденциална информация“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на договора, стойността и предмета на този Договор, с оглед бъдещо позоваване на придобит професионален опит от **ИЗПЪЛНИТЕЛЯ**.

(2) С изключение на случаите, посочени в ал. 3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

(3) Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;
2. информацията се изисква по силата на закон, приложим спрямо която и да е от Страните; или
3. предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване.

В случаите по точки 2 или 3 Страната, която следва да предостави информацията, уведомява незабавно другата Страна по Договора.

(4) Задълженията по тази клауза се отнасят до **ИЗПЪЛНИТЕЛЯ**, всички негови поделения, контролирани от него фирми и организации, всички негови служители и наети от него физически или юридически лица, в това число подизпълнители, като **ИЗПЪЛНИТЕЛЯТ** отговаря за изпълнението на тези задължения от страна на такива лица.

(5) Задълженията, свързани с неразкриване на Конфиденциалната информация, остават в сила и след прекратяване на Договора на каквото и да е основание.

(6) С цел изпълнение на настоящия договор, Страните предоставят единствено необходимите лични данни, представляващи информация за служебни контакти\*, посочена в чл. 32, ал. 1 и 2 от настоящия договор, както и лични данни за специалистите, които ще извършват гаранционна поддръжка на апарата и обучението на персонала на **ВЪЗЛОЖИТЕЛЯ**.

\* информация за служебни контакти – информация за контакт, свързана със служебните отношения, включително имена, длъжности, служебни адреси, служебни телефонни номера и и-мейл адреси на служителите и изпълнителите.

(7) При  установяване на лични данни в предоставената от насрещната страна информация, различни от посочените в ал. 6, всяка от страните е длъжна да изтрие или да поиска тези  лични данни да бъдат изтрити.

(8) Страните поемат задължение да обработват личните данни законосъобразно и добросъвестно, да не ги предоставят на трети лица и да ги заличат/изтрият след изтичане на установения в нормативен акт за съхранението им срок.

**Публични изявления**

**Чл. 27. ИЗПЪЛНИТЕЛЯТ** няма право да дава публични изявления и съобщения, да разкрива или разгласява каквато и да е информация, която е получил във връзка с извършване на дейностите, предмет на този Договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на **ИЗПЪЛНИТЕЛЯ**, без предварителното писмено съгласие на **ВЪЗЛОЖИТЕЛЯ**, което съгласие няма да бъде безпричинно отказано или забавено.

**Прехвърляне на права и задължения**

**Чл. 28.** Никоя от страните няма право да прехвърля никое от правата и задълженията, произтичащи от този договор, без съгласието на другата Страна. Паричните вземания по договора могат да бъдат прехвърляни или залагани съгласно приложимото право.

**Изменения**

**Чл. 29.** Този договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

**Непреодолима сила**

**Чл. 30.** (1) Никоя от Страните по този договор не отговаря за неизпълнение, причинено от непреодолима сила. За целите на този договор, „непреодолима сила“ има значението на това понятие по смисъла на чл. 306, ал. 2 от Търговския закон.

(2) Не може да се позовава на непреодолима сила страна, която е била в забава към момента на настъпване на обстоятелството, съставляващо непреодолима сила или чиято небрежност или умишлени действия или бездействия са довели до невъзможност за изпълнение на Договора.

(3) Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 3 (три) работни дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на Договора. При неуведомяване се дължи обезщетение за настъпилите от неизпълнението вреди.

(4) Докато трае непреодолимата сила, изпълнението на задълженията и на свързаните с тях насрещни задължения се спира.

(5) Липсата на парични средства не представлява непреодолима сила.

**Нищожност на отделни разпоредби**

**Чл. 31.** В случай че някоя от разпоредбите на този Договор е недействителна или неприложима, това не засяга останалите разпоредби. Недействителната или неприложима разпоредба се заместват от повелителна правна норма, ако има такава.

**Уведомления**

**Чл. 32. (1**) Всички уведомления и заявки между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща на следните адреси:

1. за **ИЗПЪЛНИТЕЛЯ:**

Адрес за кореспонденция:

Тел.:

Факс:

e-mail:

Лице за контакт:

1. за **ВЪЗЛОЖИТЕЛЯ:**

адрес: гр. София, пл. ,,Княз Александър I” № 1;

Дирекция „…………………………“

телефон:

факс:

e-mail:

Лице за контакт:

(2) Страните упълномощават следните представители, които да проследяват и приемат изпълнението на задълженията им по настоящия договор, да осъществяват контрол по цялостното изпълнение на договора и да подписват предвидените в договора документи (протоколи, доклади и др.), както следва:

1. за**ИЗПЪЛНИТЕЛЯ:**

…………………………………………………..

1. за **ВЪЗЛОЖИТЕЛЯ**:

…………………………………………………..

(3) За дата на получаване на уведомлението/заявката се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата, посочена в извлечението от факс устройството – при изпращане по факс;

5. датата, на която уведомлението/заявката е постъпило/а в посочената от **ИЗПЪЛНИТЕЛЯ** информационна система (е-mail) – при изпращане по електронна поща.

(4) Всяка кореспонденция между Страните ще се счита за валидна, ако е изпратена на посочените по-горе адреси (в т.ч. електронни), чрез посочените по-горе средства за комуникация и на посочените лица по ал. 2. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 3 (три) работни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

(5) При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на **ИЗПЪЛНИТЕЛЯ**, същият се задължава да уведоми **ВЪЗЛОЖИТЕЛЯ** за промяната в срок до 3 (три) дни от вписването ѝ в съответния регистър.

**Приложимо право**

**Чл. 33.** За неуредените в този договор въпроси се прилагат разпоредбите на действащото българско законодателство.

**Разрешаване на спорове**

**Чл. 34.** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще се уреждат между Страните чрез преговори за постигане на споразумение, а при непостигане на такова спорът ще се отнася за решаване от компетентния български съд.

**Екземпляри**

**Чл. 35.** Този Договор е изготвен и подписан в 2 (два) еднообразни екземпляра – по един за всяка от Страните.

При подписване на договора, се представиха следните документи:

1. Гаранция за изпълнение на договора;
2. Документи по чл. 112, ал. 1 от Закона за обществените поръчки**.**

Неразделна част от този договор са:

1. Приложение № 1 - „**ТЕХНИЧЕСКА СПЕЦИФИКАЦИЯ НА РЕНТГЕНОВ АПАРАТ (СИСТЕМА) ЗА ПРОВЕРКА НА БАГАЖ И ПРАТКИ**“ на **ВЪЗЛОЖИТЕЛЯ**;

2. Техническо предложение на **ИЗПЪЛНИТЕЛЯ**;

3. Ценово предложение на **ИЗПЪЛНИТЕЛЯ**.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

**БЪЛГАРСКА НАРОДНА БАНКА**

**СНЕЖАНКА ДЕЯНОВА**

**ГЛАВЕН СЕКРЕТАР**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**

1. *Когато е приложимо.* [↑](#footnote-ref-1)